Broj: 711-I-2004-M-135/21-02-11

Zagreb, 21. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnika Igora Supana, općinskog načelnika Općine Sirač**,za davanjem mišljenja Povjerenstva**,** na 146. sjednici, održanoj 21. listopada 2021.g., donosi sljedeće:

**MIŠLJENJE**

**Nema zapreke, u smislu odredbi ZSSI-a, da dužnosnik Igora Supan, općinski načelnik Općine Sirač, podnese zahtjev za osobnu invalidninu preko Centra za socijalnu skrb, ako su ispunjeni svi ostali zakonski uvjeti.**

Obrazloženje

Zahtjev za davanjem mišljenja Povjerenstva podnio je dužnosnik Igor Supan, općinski načelnik Općine Sirač. Zahtjev je zaprimljen dana 19. listopada 2021.g., pod poslovnim brojem: 711-U-5126-M-135/21-01-5 te je povodom istog otvoren predmet broj: M-135/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Igor Supan obnaša dužnost općinskog načelnika Općine Sirač od 21. svibnja 2021.g. te da je u mandatima 2013.-2017. i 2017.-2021. obnašao dužnost zamjenika općinskog načelnika Općine Sirač. Stoga je dužnosnik Igor Supan povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi kako obnaša dužnost općinskog načelnika Općine Sirač od svibnja 2021. godine, a dužnost obavlja profesionalno. Nadalje, 2015. godine dijagnosticirana mu je ……………….. te traži mišljenje oko toga da li mu je kao dužnosniku dozvoljeno zatražiti zahtjev za osobnu invalidninu preko Centra za socijalnu skrb, te primati naknadu ako ista bude odobrena.

Predmetni upit odnosi se na osobno zdravstveno stanje dužnosnika te prava koja bi na temelju navedenog koristio. Povjerenstvo je mišljenja kako nema zapreke, u smislu odredbi ZSSI-a, da dužnosnik Igora Supan, općinski načelnik Općine Sirač, podnese zahtjev za osobnu invalidninu preko Centra za socijalnu skrb, ako su ispunjeni svi ostali zakonski uvjeti.

Također se dužnosniku ukazuje na obveze iz članka 8. i 9. ZSSI-a, odnosno obvezu da, ukoliko mu pravo na invalidninu bude odobreno, predmetne iznose prijavi u izvješću o imovinskom stanju dužnosnika.

S obzirom na sve navedeno, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Igor Supan, elektronskom dostavom

2. Objava na internetskoj stranici Povjerenstva

3. Pismohrana